Man aangekla van moord op sy vrouVriende en familie van die Packhams verlaat die Wynberg-hof (5 Maart 2018). Foto: Henk Kruger / ANA Robert Packham (57) van Constantia in Kaapstad het Maandag in die hof verskyn in verband met die moord op sy vrou, Gill (57). Gill is op 22 Februarie deur ŉ familielid by die Dieprivier-polisie as vermis aangemeld. Die polisie het later die aand op ŉ brandende BMW by die Dieprivier-treinstasie afgekom. Nadat die vlamme geblus is, is die gebrande liggaam van ŉ vrou in die kattebak van die motor gekry. Gill is die laaste keer gesien toe sy in haar groen BMW haar huis in Constantia verlaat het. Sy was omstreeks 07:00 op pad na haar werkplek, Springfield Convent School in Wynberg waar sy ŉ administrateur is, maar het nooit daar opgedaag nie. DNS-toetse het verlede week haar identiteit bevestig. Packham, die algemene bestuurder van Twizza, is Donderdagaand weens haar moord in hegtenis geneem nadat die polisie onverpoos gewerk het in hul ondersoek. Packham het in die Wynberg-streekshof verskyn waar hy aangekla is van moord en dwarsboming van die gereg. Staatsaanklaer Brynmor Benjamin het aan die hof gesê die staat sal sy borgtogaansoek teenstaan aangesien Packham kan probeer om bewyse te vernietig. Die landdros het ŉ versoek van Packham se prokureur van die hand gewys om in aanhouding by die Dieprivier-polisiestasie te bly. Hy sal na die Pollsmoor-gevangenis aangehou totdat hy Vrydag weer in die hof moet verskyn wanneer hy na verwagting formeel om borgtog aansoek sal doen. Lees die vorige berigte oor Gill Packham op Maroela Media.